Suid-Afrikaanse veroordeelde pedofiel ,Dirk Prinsloo glo in Belarus vrygelaat | SAFFA.com
Dirk Prinsloo, wat veronderstel is om in aanhouding in Belarus in Oos-Europa te wees, is luidens onbevestigde gerugte vrygelaat.
Dié bewering het die ore van die onderskeie betrokke departemente bereik. Dít terwyl Suid-Afrika en hul eweknieë in Belarus onderhandel om hom wettig hierheen terug te bring.
Volgens bronne dra Interpol in Belarus nie enige kennis van Prinsloo se beweerde vrylating nie, maar ondersoek die gerugte.
Ndivhuwo Mabaya, woordvoerder vir die departement van internasionale betrekkinge (Dirco), het Dinsdag bevestig dat hulle dié gerug ondersoek.
"Interpol in Suid-Afrika het ons Maandag ingelig dat hulle ook die gerug gehoor het, maar ons, sowel as hulle, kon nog nie bevestiging daarvoor kry nie.
"Ons het vanoggend vir Moskou (Rusland) en Minsk (Belarus) gekontak. Ook hulle weet nog van niks.
"Ons kantoor in Minsk het 'n amptelike versoek vir inligting aan die Belarussiese ministerie van buitelandse sake gerig. Hulle het onderneem om op te volg en so gou as moontlik op ons navraag te antwoord," sê Mabaya.
Prinsloo is/was byna 'n jaar in Belarus se "migrasie-departement" in 'n "tydelike isolasie-sel" by 'n deportasie-sentrum aangehou, nadat hy verlede jaar op parool vrygelaat is.
Dié afdeling se aanhoudingselle is glo net vir "korttermyn-verblyf" ingerig omdat "ongewenste/onwettige persone" so spoedig moontlik gedeporteer of uitgelewer moet word.
In Prinsloo se geval was daar egter verskeie "wetlike (burokratiese) hekkies" wat eers oorkom moes word, het Belarussiese amptenare verduidelik.
Een hiervan is dat die Suid-Afrikaanse Interpol destyds, toe Prinsloo in 2009 in Belarus vasgetrek is vir misdade daar, die internasionale Interpol-lasbrief vir sy arrestasie gekanselleer het omdat hy toe "mos gevang" is.
Die voortvlugtende voormalige advokaat was in daardie stadium op Interpol se rooi lys van mees gesoekte mense, totdat hy sy rieme in Belarus styfgeloop het.
Die gevolg van die gekanselleerde lasbrief is egter dat Belarus nou geen amptelike en wetlike bewys het dat Prinsloo " 'n gesoekte persoon" in Suid-Afrika is nie.
"Ons owerheid beskou PRINSLU George Diederik as 'n 'persona non grata'. Sonder 'n internasionale lasbrief mag ons hom nie net bly aanhou nie en is dit goedkoper om hom te deporteer.
"Die maklikste is om hom terug te stuur Rusland toe, vanwaar hy Belarus binnegekom het, of om hom na die naaste grenspos te neem en te laat gaan," het bronne in die Belarussiese owerheid vroeër verduidelik.
Prinsloo het Rusland destyds wettig vanaf Suid-Afrika ingegaan, voordat hy oor die poreuse grens na Belarus is.
Hy was in daardie stadium midde-in sy verhoor saam met sy voormalige lewensmaat, Cézanne Visser, in die hooggeregshof in Pretoria op aanklagte van onder meer seksuele misdade met kinders.
Hy was in daardie stadium op borgtog en het in Desember 2005 landuit gevlug. Die hof het in 2006 'n lasbrief vir sy arrestasie uitgereik.
Prinsloo is eers in 2009 in Belarus aangekeer nadat hy onder meer 'n bank probeer beroof het.
Daar is hy in Februarie 2010 tot 13 jaar tronkstraf gevonnis.
Hy kon sedert Februarie 2017 vir parool in aanmerking kom, maar dit is eers in November 2017 goedgekeur.
Hoewel sy verhoor in Suid-Afrika steeds hangende was, moes hy eers sy vonnis in Belarus uitdien.
Omdat die Belarusse sedert die Februarie-paroolaansoek bewus was daarvan dat Suid-Afrika vir Prinsloo terug in die land wil hê, is hy dadelik na sy suksesvolle paroolaansoek van die tronk na die deportasie-sentrum oorgeplaas, hangende samesprekings tussen die twee lande.
"Ons het geen probleem om die persoon na Suid-Afrika te stuur, sou dit versoek word, of as Suid-Afrikaanse beamptes na Belarus kom om hom te kom haal nie," het die owerhede daardie kant reeds verlede jaar gesê.
Daar is nie 'n amptelike uitruilooreenkoms tussen Suid-Afrika en Belarus nie, maar wel 'n "protokol oor samewerking".
Die goedkoopste manier om Prinsloo dus wettig in sy vaderland te kry, is deportasie.
Dit geskied egter sonder begeleiding én daar is geen regstreekse vlug tussen Belarus en Suid-Afrika nie, wat die risiko verhoog dat hy kan vlug, is verduidelik.
Dit was dié administratiewe dilemmas wat opgelos moes word voordat Prinsloo na Suid-Afrika kon terugkeer.
Intussen het menseregteorganisasies in Belarus gewaarsku dat dit "onregmatig" is om iemand vir maande in die migrasie-afdeling aan te hou.
Gerugte laat dit blyk dat Prinsloo dalk nou wel intussen vrygelaat is.
*Prinsloo het vroeër in briewe aangevoer dat hy in "ballingskap" in Belarus gegaan het, weens die "onregmatige" en "opgemaakte vendetta" teen hom in Suid-Afrika.
Sover bekend het sy familie alle kontak met hom verbreek. Sy ma is ongeveer ses maande voordat Prinsloo landuit is, dood. Sy pa is in Oktober verlede jaar dood.
Visser, teen wie die verhoor in Suid-Afrika intussen sonder Prinsloo voortgegaan het, is in 2010 tot sewe jaar tronkstraf gevonnis nadat sy skuldig bevind is aan aanklagte van onder meer onsedelike aanranding op kinderhuiskinders en volwasse vroue.
Sy is in 2013 op parool vrygelaat.
Volgens bronne dra Interpol in Belarus in die stadium ook nie enige kennis van Prinsloo se beweerde vrylating nie, maar ondersoek die gerugte.